Luisa Fernanda Rudi Úbeda

**Luisa Fernanda Rudi Úbeda** (Sevilla, 13 d'aviento de 1950) ye una politica aragonesa, miembro d'o Partido Popular y activa en politica d'ambito espanyol y aragonés. Ha estau senadora designada por as Corz d'Aragón, deputada en as Corz d'Aragón, deputada en o Congreso d'os Deputaus, alcaldesa de Zaragoza (1995-2000), primera presidenta d'o Congreso d'os Deputaus (2000-2004), deputada en o Parlamento Europeu (2004-2008), presidenta d'o Gubierno d'Aragón en la VIII Legislatura (2011-2015) y presidenta d'o Partido Popular de Aragón (2008-2017).

## Biografía
Luisa Fernanda Rudi Úbeda naixió o 13 d'aviento de 1950, en a ciudat de Sevilla. Naixió d'a ciudat andaluza debiu a que su pai, aragonés d'orichen navarro, yera militar y yera astí destinau. Dimpués, vivió tres anyos en l'Aaiún, Sahara Espanyol. Mas tardi tornoron ta Zaragoza, a on fixoron a suya residencia y ha viviu a mayor parti d'a suya vida, dica que prencipió a suya carrera politica y se tresladó ta Madrit. Poco antis d'estar elechida candidata pa l'alcaldía de Zaragoza se tresladó ta la ciudat.

Dimpués de cursar o Bachiller, estudió Profesorau Mercantil en a Escuela de comercio de Zaragoza y mas tardi, en 1979, l'acreditación profesional d'auditor-censor churau de cuentas, exercendo como directora de l'aria de contabilidat d'una empresa. Posteriorment aprebó as oposicions d'Auditora de cuentas d'o Estau (funcionaria d'o Grupo A). Ye casada con José Sobrino Ducay.

### Trachectoria politica
En as eleccions chenerals de l'anyo 1982 se presentó como candidata d'Alianza Popular, partiu en o que ingresó en ixe mesmo anyo,  en a coalición AP-PDP-UL, encara que no obtenió un escanyo en o congreso.
En a primera lechislatura d'as Corz d'Aragón (1983-1987) desempenyó o cargo de deputada en istas corz. Cesó d'o cargo cuan fue elechida deputada nacional en as eleccions chenerals de 1986, un atra vegada en representación d'Alianza Popular.
En os comicios chenerals d'o 29 d'octubre de 1989 renovó o suyo cargo como deputada, a los que concurrió con o numero uno d'a lista d'o PP d'Aragón por a provincia de Zaragoza. Poco dimpués, en 1993, fue reelechida deputada popular por Zaragoza.

#### Alcaldesa de Zaragoza (1995-2000)

En as eleccions municipals d'o 28 de mayo de 1995 a o Concello de Zaragoza, a candidatura d'o PP encabezada por Luisa Fernanda Rudi tenió un 46,85 % d'os votos,. Traducius a una mayoría simpla de 15 concellers sobre un total de 31, Rudi fue investida alcaldesa de Zaragoza, a primera muller en desempenyar o cargo. Con ello remató amás un período ininterrompiu de gubiernos municipals d'o PSOE de toda a democracia.

En as eleccions municipals d'o 13 de chunio de 1999 a candidatura d'o PP, de nuevo encabezada por Rudi, mantenió os suyos 15 concellers, encara que perdió cuasi 30.000 votos respecto a los anteriors comicios. Rudi revalidó un nuevo mandato como alcaldesa, investida por a mayoría simpla de 15 concellers d'o Partido Popular. Renunció como alcaldesa o 30 de marzo de 2000 y fue succedida por o suyo tenient d'alcalde, José Atarés.

#### Presidenta d'o Congreso d'os Deputaus (2000-2004)
En as eleccions chenerals de l'anyo 2000 fue elechida deputada estando cabeza de lista por Zaragoza. O día 5 d'abril d'ixe mesmo anyo, fue elechida como a primera muller presidenta d'o Congreso d'os Deputaus d'Espanya, cargo que conservó dica o 19 de chinero de 2004.

Ixe mesmo anyo, se celebroron o 13 de chunio, as eleccions a o Parlamento Europeu, en as que, Luisa se presentaba como numero 2 d'o Partido Popular a livel nacional. En a Eurocamara estió miembro d'a Comisión de Mercau Interior y Protección a o Consumidor y presidenta d'a Delegación Interparlamentaria d'o Magreb.

#### Tornada ta Aragón y presidenta d'a DChA (2011-2015)
O 8 de noviembre de 2008, fue elechida presidenta d'o Partido Popular de Aragón.

En as eleccions autonomicas celebradas en Aragón, o 22 de mayo de 2011, a lista encabezada por Rudi como candidata a la presidencia d'a Deputación Cheneral d'Aragón por o Partido Popular, consiguió un 39,82% d'os votos (30 escanyos de 67) y a suya lista se situó como a mas votada d'a Comunidat Autonoma.

En chunio de 2011 plegó a un pacto con o PAR, que en istas elecciones obtenió 7 escanyos. Gracias a iste pacto consiguió alcanzar a mayoría absoluta, lo que la convirtió en presidenta d'a Deputación Cheneral d'Aragón. O día 13 de chulio, fue investida presidenta d'a Deputación Cheneral por as Corz d'Aragón.

O 12 de mayo de 2012, Rudi fue reelechida presidenta d'o PP d'Aragón con o 90,51 por ciento d'os votos emitius. Ista fortaleza interna conlevó que estase una d'as primeras candidatas autonomicas en estar confirmada por a dirección nacional d'o partiu, en febrero de 2015.

O 30 de marzo d'o mesmo anyo, Rudi sinyó o decreto de disolución d'as Corz d'Aragón, como paso previo a la convocatoria d'elecciones autonomicas. Asinas se remató a VIII lechislatura, marcada por a segunda recesión d'a crisis, o incumplimiento d'o teito de deficit en 2013 y 2014, a inestabilidat en a Consellería d'Hicienda, con tres consellers distintos, l'aprebación de 43 leis y o prencipio d'a recuperación economica.

O 24 de mayo de 2015 se celebroron as eleccions autonomicas en as que o Partido Popular tornó a ganar con un 27,50% d'os votos (21 deputaus). Manimenos, como o PP no podría tornar a gubernar ni sisquiera con o refirme de Ciudadanos y o PAR, Rudi comunicó a os suyos colaboradors mas amanaus que no renovaría como presidenta d'o Partido Popular de Aragón.

O 3 de chulio, o candidato socialista Javier Lambán fue investiu en as Corz d'Aragón con o refirme de Podemos, CHA y IU como o noveno president d'a Deputación Cheneral d'Aragón relevando asinas a Rudi.

### Senadora (2015-actualidat)

O 28 de chulio fue elechida por as Corz d'Aragón como senadora por a Comunidat Autonoma. O 10 de mayo de 2017 fue nombrada portavoz d'o Grupo Territorial de senadors d'o PP por Aragón.

O 25 de marzo de 2017, en o XIII Congreso Autonomico d'o Partido Popular de Aragón, Rudi fue relevada d'a presidencia d'o partiu por l'alavez alcalde de Tarazona, Luis María Beamonte.

O 22 de octubre de 2017, Rudi fue elechida una d'os 27 senadors d'o Partido Popular pa la comisión d'o Senau que tramitó l'aplicación de l'artíclo 155 d'a Constitución dimpués de l'ocurriu en Catalunya a radíz d'o referéndum d'autodeterminación de l'1-O.

O 5 de setiembre de 2019 fue reelechida senadora por designación d'as Corz d'Aragón, cargo que mantendría dica o 16 d'agosto de 2023. Dende o 23 de chulio de 2023 ye senadora electa por a provincia de Zaragoza.

## Reconoiximientos y distincions
En octubre de 2008 fue distinguida con a medalla d'oro d'a ciudat de Zaragoza, chunto a los atros exalcaldes que tenió a ciudat en a etapa democratica: Sáinz de Varanda, González Triviño y Atarés.

O 23 de abril de 2016, Rudi recibió de mans d'o suyo succesor en o cargo, Javier Lambán, a medalla d'Aragón con motivo d'o desempenyo d'a suya faina como presidenta d'o Gubierno d'Aragón mientres l'anterior lechislatura.

## Referencias

## Se veiga tamién
* Gubierno Rudi